คลังขอแบงก์หนุนงบอพยพคนหนีน้ำ
รมว.คลังขอสมาคมธนาคารไทยช่วยผู้ประสบภัยน้ำท่วม ชาติศิริขานรับพร้อมขยายเวลาชำระหนี้ให้ลูกค้า
3 ต.ค. 2554

รมว.คลังขอสมาคมธนาคารไทยช่วยผู้ประสบภัยน้ำท่วม ชาติศิริขานรับพร้อมขยายเวลาชำระหนี้ให้ลูกค้า
นายธีระชัย ภูวนาถนรานุบาล รมว.คลัง เชิญสมาคมธนาคารไทย ธนาคารเพื่อการเกษตร และสหกรณ์การเกษตร (ธ.ก.ส.) และธนาคารออมสินมาประชุมหาแนวทางความร่วมมือการให้ความช่วยเหลือผู้ประสบอุทกภัย
เบื้องต้นทราบว่าสมาคมธนาคารไทยได้ขอความร่วมมือธนาคารพาณิชย์ สำรวจความเสียหายของลูกค้าแต่ละธนาคาร เพื่อปรับโครงสร้างหนี้ หรือการพักชำระหนี้ให้สามารถประกอบกิจการต่อไปได้
รมว.คลังได้ขอความร่วมมือให้ธนาคารพาณิชย์ในพื้นที่ที่ประสบอุทกภัย เพิ่มบทบาทการช่วยเหลือให้ครอบคลุมถึงการบริจาคสิ่งของจำเป็นต่อการดำรงชีพ เงินช่วยเหลือ หรือการจ้างนักศึกษาอาชีวะเข้าไปช่วยซ่อมแซมบ้านเรือนหรือยานพาหนะ และขอให้สมาคมธนาคารไทยสนับสนุนด้านงบประมาณ โดยเฉพาะที่จ.ลพบุรีซึ่งอาจมีความจำเป็นต้องอพยพประชาชนบางส่วน และการเตรียมการวางระบบ ATM ในศูนย์อพยพ
นายชาติศิริ โสภณพนิช ประธานสมาคมธนาคารไทย กล่าวว่า ธนาคารสมาชิกในสมาคมมีมาตรการขยายระยะเวลาการชำระหนี้ เพื่อช่วยเหลือลูกค้าที่ได้รับผลกระทบจากปัญหาน้ำท่วมในหลายพื้นที่ทั่วประเทศขณะนี้ และพร้อมดูแลลูกค้าอย่างดีที่สุด
ขณะเดียวกันยอมรับว่าปัญหาเศรษฐกิจโลกทั้งในสหรัฐอเมริกาและสหภาพยุโรป จะส่งผลกระทบต่อตลาดหุ้น และตลาดเงิน ในระดับหนึ่ง แต่จะไม่กระทบต่อเศรษฐกิจไทยมากนัก ซึ่งยังคงต้องประเมินสถานการณ์อีกระยะหนึ่ง
ส่วนแนวโน้มการกำหนดอัตราดอกเบี้ยนโยบาย ต้องขึ้นอยู่กับการตัดสินใจของคณะกรรมการนโยบายการเงิน (กนง.) ในการประชุมที่จะมีขึ้นวันที่ 19 ตุลาคมนี้ แต่มองว่าขณะนี้แรงกดดันจากอัตราเงินเฟ้อเริ่มลดลง และอยู่ในภาวะที่ควบคุมได้
ส่วนกรณีผู้ส่งออกหันมากู้เงินสกุลดอลลาร์สหรัฐฯ เพราะมีอัตราดอกเบี้ยถูกกว่าไทย เป็นไปตามสภาพของตลาด และแม้จะมีการกู้เงินสกุลดอลลาร์ฯ เพิ่มขึ้น แต่ยังไม่ถือว่าผิดปกติ